ক্যালিকো ক্যাপটিভ

ক্যালিকো ক্যাপটিভ হলো এলিজাবেথ জর্জ স্পিয়ারের প্রথম ঐতিহাসিক শিশুতোষ উপন্যাস। ১৯৫৭ সালে এটি প্রকাশিত হয়। এটি সুজানা উইলার্ড জনসনের (১৭৩০–১৮১০) সত্য ঘটনা থেকে অনুপ্রাণিত। ১৭৫৪ সালের আগস্ট মাসে চার্লসটাউনে আবেনাকি আদিবাসী ইন্ডিয়ানদের আক্রমণের তিনি তার পরিবার ও ছোট বোনের সঙ্গে অপহৃত হয়েছিলেন।

ক্যালিকো ক্যাপটিভের প্রধান ঘটনাগুলো ফরাসি-আদিবাসী যুদ্ধের প্রাক্কালে ঘটেছিল। এগুলো জনসনের দিনলিপি আ ন্যারেটিভ অব দ্য ক্যাপটিভিটি অব মিসেস জনসন থেকে নেওয়া হয়েছে। দিনলিপিটি ১৭৯৬ সালে প্রথম প্রকাশিত হয়েছিল। ক্যালিকো ক্যাপটিভ গল্পটি জনসনের ছোট বোন মরিয়মের দৃষ্টিকোণ এবং তার কাল্পনিক অভিযানের মাধ্যমে বলা হয়েছে।

 কাহিনী সংক্ষেপ 

১৭৫৪ সালের আগস্ট মাসে মরিয়ম উইলার্ড, তার বড় বোন সুজানা, বোনের স্বামী জেমস জনসন এবং তাদের তিন সন্তান (দুই বছরের পলি, চার বছরের সুজানা এবং ছয় বছরের সিলভানাস) অপহৃত হয়। তাদের চার্লসটাউনের 'নাম্বার ফোর' নামক একটি দুর্গ থেকে অপহরণ করা হয়েছিল। মরিয়ম এবং তার পরিবারকে তাদের আদিবাসী ইন্ডিয়ান অপহরণকারীরা উত্তর দিকে হাঁটতে বাধ্য করে। তারা জানত না তাদের হত্যা করা হবে, নাকি দাস হিসেবে বিক্রি করা হবে।

পুরো যাত্রাপথে মরিয়ম তার প্রেমিক ফিনিয়াস হুইটনিকে কিছুতেই মন থেকে সরাতে পারছিল না। ফিনিয়াস হার্ভার্ড কলেজে ভর্তি হওয়ার পরিকল্পনা করছিল। উত্তর দিকে যাওয়ার পথে সুজানা একটি কন্যা সন্তানের জন্ম দেয়। শিশুটির নাম সে রাখে ক্যাপটিভ। ক্যাপটিভের করুণ কান্না, স্যাঁতস্যাঁতে ঠান্ডা এবং ক্ষুধা মরিয়মের জন্য দুর্গম পথটিকে আরও কঠিন করে তোলে। তার বিধ্বস্ত বোনকে দেখেও তার কষ্ট হচ্ছিল। ভাগ্যক্রমে, সুজানার জন্য স্কগিন্স নামের একটি ঘোড়া ধরা হয়, যাতে তাকে হাঁটতে ও শিশুকে বহন করতে না হয়। অবশেষে দলটি একটি আদিবাসী ইন্ডিয়ান গ্রামে পৌঁছায়। সেখানে নাচতে ও গাইতে বাধ্য করার পাশাপাশি তাদের একটি নামমাত্র গান্টলেট বা দুই সারিতে দাঁড়ানো মানুষের মধ্য দিয়ে দৌড়ানোর শাস্তির মুখোমুখি হতে হয়। এতে টিকে থাকার পর তাদের গোত্রে গ্রহণ করা হয়।

অনেক বছর পর, আদিবাসী ইন্ডিয়ান গোত্রের সর্দার তার ইংরেজ বন্দীদের মন্ট্রিয়লে ফরাসিদের কাছে বিক্রি করার সিদ্ধান্ত নেন। তবে সুজানার প্রভু তাকে রেখে যেতে বাধ্য করে। অন্যদিকে সিলভানাস আদিবাসী ইন্ডিয়ান সংস্কৃতি পছন্দ করতে শুরু করে। সে স্বেচ্ছায় আদিবাসী ইন্ডিয়ানদের সাথে শিকারে যাওয়ার সিদ্ধান্ত নেয় এবং পরে একটি ভিন্ন আদিবাসী ইন্ডিয়ান গ্রামে থেকে যায়। মন্ট্রিলে পৌঁছে মরিয়ম আতঙ্কিত হয়ে আবিষ্কার করে যে তাদের সবাইকে আলাদা মালিকদের কাছে ব্যক্তিগতভাবে বিক্রি করে মুক্তিপণের জন্য আটকে রাখা হবে। জেমসকে অল্প সময়ের জন্য জেলে পাঠানো হয়। শেষ পর্যন্ত তার পরিবারের মুক্তির জন্য ইংরেজ গভর্নরের কাছ থেকে টাকা আনতে তাকে বাধ্য করা হয়। মেয়রের স্ত্রী পলির প্রতি আগ্রহী হন, কারণ তার নিজের কোনো সন্তান ছিল না। ছোট্ট সুজানাকে অন্য একটি ফরাসি পরিবারে বিক্রি করা হয় এবং মরিয়ম বিশিষ্ট ডু কেন পরিবারের সাথে পরিচিত হয়।

মরিয়ম একজন দাসী হিসেবে কাজ করলে সে নিজেকে এমন এক জীবনে খুঁজে পায় যা সে কখনও কল্পনাও করেনি। তার হর্টেন্স নামের একটি মিশুক ফরাসি মেয়ের সাথে পরিচয় হয়; দ্রুত তাদের বন্ধুত্ব হয়ে যায়। একদিন মাদাম ডু কেন মরিয়মকে তার মেয়ে ফেলিসিটিকে শুদ্ধ ইংরেজি পড়তে ও লিখতে শেখাতে বলেন। ফেলিসিটির বন্ধুত্ব এবং ধনী জীবনযাপন মরিয়মকে মুগ্ধ করে। ইতিমধ্যে জেমস ফরাসি গভর্নরের কাছে আবেদন করে। তাকে ইংরেজ ভূখণ্ডে ফিরে গিয়ে টাকা এবং পাসপোর্টের জন্য আবেদন করার অনুমতি দেওয়া হয়।

অবশেষে সুজানা তার আদিবাসী ইন্ডিয়ান অপহরনকারীদের হাত থেকে মুক্তি পেয়ে মরিয়মের সাথে যোগ দেয়। ইতিমধ্যে, জেমস তার পরিবারের বাকি সদস্যদের স্বাধীনতা কেনার টাকার জন্য বোস্টনে যায়। ফেলিসিটি দুই বোনকে একটি নাচের অনুষ্ঠানে যোগ দেওয়ার আমন্ত্রণ জানায়। সেখানে অনিচ্ছাসত্ত্বেও মরিয়ম এক ধনী অভিজাত ব্যক্তির নাতি পিয়েরে লারোচের দৃষ্টি আকর্ষণ করে। মরিয়ম যুবকটির সাথে নাচে। বিষয়টি ফেলিসিটিকে রাগান্বিত ও লজ্জিত করে। কারণ ফেলিসিটি পিয়েরেকে বিয়ে করার স্বপ্ন দেখছিল। ডু কেন্‌ পরিবারও তখন অপমানিত বোধ করে। তারা বিশ্বাস করেছিল জেমস তার শর্ত ভঙ্গ করার পাশাপাশি বন্দিদশা থেকে পালিয়েছে। তাই তারা মরিয়ম এবং সুজানাকে বাড়ি থেকে বের করে দেয়।

তুষারপড়া রাস্তায় কয়েক ঘণ্টা কাটানোর পর হর্টেন্স তাদের খুঁজে পায়। সে জানায় তারা হর্টেন্সের পরিবারের সাথে থাকতে পারে। কিন্ত মরিয়ম বুঝতে পারে, হর্টেন্সের পরিবার আরও তিনজন সদস্যের ভার বহন করতে পারবে না। তাই সে টাকা আয়ের একটি পরিকল্পনা করে। সে পোশাক তৈরির দক্ষতা কাজে লাগিয়ে মাদাম ডু কেন এবং ফেলিসিটির জন্য একটি কেতাদুরস্ত পোশাক তৈরির সিদ্ধান্ত নেয়। পরিকল্পনাটি কাজ করলেও তাকে এই কাজের কথা গোপন রাখতে বলা হয়। তবে, গভর্নরের স্ত্রী মার্কুইজ ডি ভন্ড্রুইল জানতে পারেন যে মরিয়মই ডু কেনদের পোশাকের নকশা করেছে। তিনি মরিয়মের কাজে সন্তুষ্ট হয়ে তাকে নিজের কাজে নিয়োগ দেন।

জেমস যখন শেষ পর্যন্ত ফিরে আসে, ততদিনে ফরাসি গভর্নর বদলে গেছে। নতুন কর্তৃপক্ষ আগের চুক্তি মানতে অস্বীকার করে। আরও খারাপ ব্যাপার হলো, পলি তার নতুন পরিবারের সাথে মানিয়ে নিতে না পেরে পালিয়ে আসে। শেষ পর্যন্ত তাকে তার মায়ের সাথে থাকার অনুমতি দেওয়া হয়। স্বাধীনতা পাওয়ার পরিবর্তে সুজানা, জেমস, পলি এবং ক্যাপটিভকে জেলে পাঠানো হয়। একটি বিশিষ্ট পরিবারের পোশাক প্রস্তুতকারক হিসেবে কাজ করার কারণে মরিয়ম জেল থেকে রেহাই পায়।

মরিয়ম অবশেষে সাহস সঞ্চয় করে এবং মার্কুইজ ডি ভন্ড্রুইলকে তার আত্মীয়দের ব্যাপারে জিজ্ঞেস করে। মার্কুইজ ডি ভন্ড্রুইল প্রতিশ্রুতি দেন যে তিনি তার স্বামীর সাথে কথা বলবেন। ইতিমধ্যে, পিয়েরে মরিয়মকে বিয়ের প্রস্তাব দেয়। তবে অনেক চিন্তাভাবনার পর মরিয়ম বুঝতে পারে যে সে পিয়েরেকে সত্যিই ভালোবাসে না।

মার্কুইজ ডি ভন্ড্রুইল তার স্বামীর সাথে কথা বলার প্রতিশ্রুতি রাখেন। অবশেষে মরিয়ম, সুজানা, জেমস, পলি এবং ক্যাপটিভ জেল থেকে মুক্তি পায়। তারা একটি ছোট পালতোলা জাহাজে চড়ে আটলান্টিক পাড়ি দিয়ে ইংল্যান্ডের প্লাইমাউথে যায়। সেখান থেকে তারা আমেরিকায় ফিরে এসে স্বাধীন মানুষ হিসেবে জীবন শুরু করে। দুই বছর পর একজন মুক্ত হওয়া বন্দী সিলভানাসকে বাড়িতে নিয়ে আসে। মন্ট্রিয়ল থেকে মুক্তি পাওয়া আরেকজন বন্দী ছোট্ট সুজানাকে বাড়িতে নিয়ে আসে। হার্ভার্ড থেকে স্নাতক শেষ করার পর ফিনিয়াস হুইটনি মরিয়মকে বিয়ে করে।

 পর্যালোচনা 
কারকাস রিভিউসের একজন পর্যালোচক লিখেছেন: "লেখিকা ঘটনা এবং সংলাপের ক্ষেত্রে বাছাইকৃত দৃষ্টিভঙ্গি দিয়ে সত্যতাকে সুন্দরভাবে ফুটিয়ে তুলেছেন।" নিউ ইয়র্ক টাইমসের বই পর্যালোচক ক্যালিকো ক্যাপটিভকে একটি "উন্নতমানের ঐতিহাসিক প্রেমকাহিনি" বলে অভিহিত করেছেন।

দ্য হর্ন বুক ম্যাগাজিনে প্রকাশিত ২০০২ সালের বইটির পুনঃপ্রকাশের একটি পর্যালোচনায় উপন্যাসটির সমালোচনা করা হয়। এতে আবেনাকি আদিবাসী ইন্ডিয়ানদের একপাক্ষিক চিত্রায়নের জন্য এটিকে "আপত্তিকর" বলা হয়। পর্যালোচনায় উপসংহার টানা হয় যে ক্যালিকো ক্যাপটিভ "বর্তমান যুগের পাঠকদের কাছে তুলে ধরার ক্ষেত্রে সম্পূর্ণরূপে ব্যর্থ হয়েছে"।

 তথ্যসূত্র 

বিষয়শ্রেণী:১৯৫৭-এর মার্কিন উপন্যাস
বিষয়শ্রেণী:১৯৫৭-এর শিশুতোষ বই
বিষয়শ্রেণী:মার্কিন ঐতিহাসিক উপন্যাস
বিষয়শ্রেণী:মার্কিন শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:ফরাসি এবং ভারতীয় যুদ্ধ
বিষয়শ্রেণী:১৭৫৪-এ পটভূমিকায় রচিত কল্পকাহিনী
বিষয়শ্রেণী:শিশু অপহরণ বিষয়ক উপন্যাস
বিষয়শ্রেণী:হৌটন মিফলিনের বই
বিষয়শ্রেণী:নিউ হ্যাম্পশায়ারের পটভূমিকায় রচিত শিশুতোষ বই
বিষয়শ্রেণী:কুইবেকের পটভূমিকায় রচিত শিশুতোষ বই
বিষয়শ্রেণী:১৮শ শতাব্দীর পটভূমিকায় রচিত শিশুতোষ বই